10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบขึ้น กำหนดให้มีหน้าที่
กำกับดูแลรายงานทางการเงินของเครือฯ
ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ ข้อกำหนดของตลาดหลักทรัพย์ฯ
และกฎหมายที่เกี่ยวข้อง การปฏิบัติตามหลักการบรรษัทภิบาล
การประเมินการบริหารความเสี่ยงและการควบคุมภายในให้เหมาะสมมีประสิทธิภาพ
กำกับดูแลระบบงานตรวจสอบให้ได้มาตรฐานการตรวจสอบที่ดี คัดเลือกและแต่งตั้งผู้สอบบัญชี
รวมทั้งงานอื่นๆ ที่คณะกรรมการบริษัทได้มอบหมาย คณะกรรมการตรวจสอบ
ทำหน้าที่กำกับดูแลงานโดยมอบหมายให้สำนักงานตรวจสอบ ซึ่งเป็นหน่วยงานในบริษัทปูนซิเมนต์ไทย
จำกัด (มหาชน)
ปฏิบัติหน้าที่ตรวจสอบและรายงานผลการปฏิบัติงานโดยตรงกับคณะกรรมการตรวจสอบ
ในการปฏิบัติงานของสำนักงานตรวจสอบจะทำรายงานเสนอคณะกรรมการตรวจสอบเพื่อพิจารณาและประเมินผลทุกๆ
ไตรมาส และคณะกรรมการตรวจสอบจะนำเสนอรายงานต่อไปยังคณะกรรมการบริษัทในทุกๆ
ไตรมาสเช่นกัน

ในปี 2545 คณะกรรมการตรวจสอบได้พิจารณาและให้ความเห็นว่า บริษัทฯ ได้ปฏิบัติตาม
มาตรฐานการบัญชีของสมาคมนักบัญชีฯ และประกาศตลาดหลักทรัพย์ฯ
ในการรายงานงบการเงินรายไตรมาส และงบการเงินประจำปี 2545 และงบการเงินรวมเครือฯ
ไม่พบสิ่งที่เป็นสาระสำคัญซึ่งไม่สอดคล้องต่อการปฏิบัติตามหลักการบรรษัทภิบาลที่ดี
มีระบบการควบคุมภายในที่เหมาะสมกับสภาพธุรกิจและไม่พบจุดอ่อนที่เป็นสาระสำคัญซึ่งสอดคล้องกับความเห็นของผู้สอบบัญชี
(ดังรายละเอียดตามรายงานของคณะกรรมการการตรวจสอบ หน้า 88)

รายงานของคณะกรรมการตรวจสอบ ประจำปี 2545

คณะกรรมการตรวจสอบได้ปฏิบัติหน้าที่และความรับผิดชอบที่ได้รับมอบหมายจากคณะกรรมการบริษัทฯ
ที่สำคัญ ได้แก่ การกำกับดูแลตามข้อบังคับว่าด้วยคณะกรรมการตรวจสอบ
รวมทั้งการปฏิบัติตามหลักบรรษัทภิบาลและจรรยาบรรณในรอบปี 2545 สรุปเรื่องสำคัญได้ดังนี้

1.  การกำกับดูแลการดำเนินงานของเครือฯ ตามหลักการบรรษัทภิบาลที่ดี
    ได้มีการสอบทานตามหลักการกำกับดูแลกิจการ ที่ดี 15 ข้อ ซึ่ง ตลท. ให้แนวไว้
    โดยพบว่าสามารถปฏิบัติตามเกณฑ์ดังกล่าวได้เป็นที่น่าพอใจอย่างยิ่ง
    และบริษัทยังกำหนดให้จัดทำหลักการบรรษัทภิบาลของเครือฯ เป็นลายลักษณ์อักษร
    เพื่อใช้ยึดถือปฏิบัติเช่นเดียวกับจรรยาบรรณของเครือฯ

2.  การกำกับดูแลงบการเงินรายไตรมาสและงบการเงินประจำปี 2545
    ของบริษัทและงบการเงินรวมเครือฯ ให้ปฏิบัติตามมาตรฐานการบัญชีของสมาคมนักบัญชี
    และประกาศของ กลต. และตลาดหลักทรัพย์ฯ รวมทั้งการเปิดเผยข้อมูลในงบการเงินอย่าง
    เพียงพอและทันเวลาที่จะเป็นประโยชน์กับนักลงทุนหรือผู้ใช้งบการเงินในการตัดสินใจลงทุนหรือพิจารณาเรื่องอื่นๆ
    และในปีนี้บริษัทได้รับรางวัล Disclosure Award 2002 จาก กลต. ด้วย
    นอกจากนี้ยังได้ปรับปรุงเวลานำส่ง Management Discussion and Analysis
    เป็นรายไตรมาส ให้กับตลาดหลักทรัพย์ฯ พร้อมงบการเงิน
    และยังคงสามารถเสนองบการเงินก่อนสอบทานทุกสิ้นเดือนหลังจากวันปิดบัญชีไตรมาสซึ่งเร็วกว่ากำหนดเวลาของตลาดหลักทรัพย์ทุกไตรมาส
    โดยที่เมื่อผู้สอบบัญชีได้สอบทานแล้ว ไม่มีการแก้ไขที่เป็นสาระสำคัญ

3.  ได้ริเริ่มให้ทุกกลุ่มธุรกิจมีการบริหารความเสี่ยงอย่างมีระบบตามหลักการสากล
    และกำหนดให้การบริหารความเสี่ยงเป็นส่วนสำคัญในการกำหนดและเสนอแผนงานประจำปีและแผนงานระยะปานกลางของบริษัทฯ
    นอกจากนั้นยังได้สอบทานการประเมินการบริหารความเสี่ยงดังกล่าวเป็นรายไตรมาส
    ในปีนี้พบว่ายังไม่มีความเสี่ยงที่เป็นสาระสำคัญ

4.  การประเมินระบบการควบคุมภายในของเครือฯ
    พบว่ายังมีระบบการควบคุมภายในที่เพียงพอในการดำเนินธุรกิจอย่างมีประสิทธิผลต่อเนื่องมาอย่างสม่ำเสมอ
    ซึ่งผู้สอบบัญชีของบริษัทก็ได้ให้ความเห็นสอดคล้องกันว่าไม่พบประเด็นปัญหาหรือข้อบกพร่องที่เป็นสาระสำคัญ
    ในปีนี้ได้มีการนำหลักการของการประเมินผลการควบคุมภายในด้วยตนเองให้หน่วยงานได้ใช้ในการควบคุมการปฏิบัติงานให้มีประสิทธิภาพมากขึ้น
    ซึ่งได้รับผลเป็นที่น่าพอใจ

5.  คณะกรรมการตรวจสอบได้กำกับดูแลการตรวจสอบภายในของสำนักงานให้เป็นไปตามแผนงานอย่างสม่ำเสมอตลอดปี
    ผลการตรวจสอบส่วนใหญ่จะเป็นเรื่องที่เพิ่มประสิทธิภาพและประสิทธิผลในการทำงานซึ่งมีการให้ความเห็นข้อเสนอแนะเพื่อพัฒนางานให้ทันสมัยและดีขึ้น
    โดยหน่วยงานที่เกี่ยวข้องก็ได้ร่วมมือปรับปรุงแก้ไขเป็นอย่างดี
    มีการติดตามผลการตรวจสอบอย่างใกล้ชิดและเสนอเป็นกรณีศึกษา ให้หน่วยงานอื่นๆ
    ถือเป็นบทเรียนด้วย

6.  การพัฒนางานด้านการบริหารงานตรวจสอบที่สำคัญ ได้แก่
    การพัฒนาโปรแกรมคอมพิวเตอร์ที่ใช้ในการตรวจสอบ
    และสนับสนุนงานตรวจสอบให้เหมาะสมและทันสมัยกับงานด้านสารสนเทศที่พัฒนาเปลี่ยนแปลงไปอย่างรวดเร็ว
    และยังกำหนดให้มีการประเมินผลการตรวจสอบโดยหน่วยงานที่รับการตรวจสอบด้วย
    เพื่อให้เกิดความมั่นใจว่างานตรวจสอบได้ผลดีกว่าเป้าหมายที่กำหนดไว้

อนึ่ง คณะกรรมการตรวจสอบได้พิจารณาเลือกผู้สอบบัญชีที่เสนอเป็นผู้สอบบัญชีของเครือฯ จำนวน 4
ราย และให้ความเห็นเสนอแนะต่อคณะกรรมการบริษัทฯ
เพื่อขออนุมัติต่อที่ประชุมผู้ถือหุ้นแต่งตั้งนายวิเชียร ธรรมตระกูล หรือนายวินิจ ศิลามงคล
แห่งบริษัทสำนักงาน เอสจีวี-ณ ถลาง จำกัด เป็นผู้สอบบัญชีประจำปี 2546

วันที่ 18 กุมภาพันธ์ 2546

ในนามคณะกรรมการตรวจสอบ

[]พลอากาศตรี

  (กำธน สินธวานนท์)

ประธานคณะกรรมการตรวจสอบ

[]